承擔特質

承擔特質係人機互動上成日用嘅一個概念。最基本上係指一件物件嘅特性「能夠容許一個個體點樣同佢互動」，更加重要嘅係，對承擔特質嘅分析想知「要點樣設計一件物件，先可以確保用家能夠一眼就睇得出要點用？」呢條問題。

概論 

承擔特質係由著名美國心理學家占士吉森喺 1966 年提出嘅一個概念。占士吉森佢係噉樣定義「承擔特質」嘅：

承擔特質嘅概念喺認知心理學同動物行為學上成日都會俾人引用。根據吉森嘅諗法，承擔特質反映咗一隻動物－例如係一個人－同埋佢嘅環境之間嘅關係：想像一間房，一段總共 4 呎高嘅樓梯對於一個淨係識爬嘅臊孲子嚟講唔能夠提供「爬」嘅機會，但對於一個正常嘅大人嚟講會提供「坐喺上面唞吓」或者「行上去二樓」嘅機會；一隻動物會有目的，並且按照身處嘅環境嘅承擔特質決定採取點樣嘅行動嚟令自己達到目的嘅機會有咁大得咁大，喺發育嘅歷程當中，一個細路會學識周圍嘅物體可以攞嚟做乜，慢慢噉習慣每件物體一般攞嚟做乜，而呢樣嘢係社會化嘅一部份。

人機互動研究 

原則上，承擔特質係客觀嘅，而人機互動研究希望令到電腦嘢設計到佢哋嘅客觀承擔特質能夠進入用家嘅腦海：一件物體可以有好多用嗰個人察覺唔到嘅用途，即係話主觀上嘅承擔特質同客觀上嘅可以有異；因為噉，人機互動上嘅設計相當睇重「要啲系統有明顯嘅承擔特質」－希望啲用家能夠一眼就睇得出個系統要點用，好多人機互動上嘅設計原則好多時重點都係在於想達到呢樣嘢。例如係圖像用家介面噉，喺認知科學上有指，人腦處理圖像嘅速度快過處理文字嘅速度好多，而圖像用家介面設計成每個應用程式都用一幅圖標代表，令到用家更加易一眼就睇得出每個程式係做乜嘅。

人機互動
產品設計

攷 

心理學
人機互動